als_Latn dik_Latn sag_Latn
Prishtinë, 27 janar 2015 – Pas raportimit të Vetëvendosjes të pak minutave më parë se Policia e Kosovës në rajonin e Pejës ka siguruar autobusët për qytetarët e Pejës që janë nisur këmbë për në Prishtinë, vjen njoftimi i radhës nga ta që thotë se autobusët për protestuesit e Pejës “nuk janë siguruar nga Policia”.
“Policia e Kosovës nuk i ka siguruar autobusët për protestuesit nga Peja. Autobusët janë kontraktuar nga Lëvizja Vetëvendosje”, thuhet në këtë njoftim.
VV: Arrestohet një aktiviste, konfiskohet kamioneta, bastisen autobusët
Lëvizja Vetëvendosje ka njoftuar se Policia e Kosovës ka arrestuar aktivisten Mimoza Abrazhda në Mitrovicë.
“Kjo ka ndodhur derisa autobusët me protestues po përgatiteshin niseshin nga Mitrovica, ndërkaq aktivistja Abrazhda po mbante rendin. Policët kanë bërë kontrolle tek protestuesit që pritnin për t’u nisur dhe i kanë bërë shumë pyetje duke e vonuar edhe nisjen e tyre”, thotë Vetëvendosje.
“Pas pamundësimit të vendosjes së binës në sheshin “Skënderbeu”, Policia e Kosovës konfiskon kamionetën në të cilën gjendej zërimi dhe me të cilën u bëhej thirrje qytetarëve që të bashkohen në protestë”, theksohet më tej në njoftim.
“Gjithashtu, në hyrje të autostradës për në Prizren, Policia ndalon autobusët me qytetarë dhe i ka bastisur, pastaj i ka nxjerrë jashtë të gjithë ata që qëndronin në këmbë”, ka njoftuar në fund Vetëvendosje.
VV: Policia, pas presionit mediaik, u ofron transport qytetarëve të Pejës
Vetëvendosje, në faqen e saj zyrtare në Facebook, ka njoftuar se “pas disa kilometrave në këmbë, nga presioni mediatik, Policia e Pejës u solli disa autobusë qytetarëve që ishin nisur në këmbë për në Prishtinë”.
“Kjo tregon që vullneti i popullit gjithmonë triumfon”, thuhet në këtë njoftim.
VV: Policia arreston pronarin e autobusëve në Pejë – qytetarët nisen këmbë për në Prishtinë
Lëvizja Vetëvendosje thotë se Policia e Kosovës ka arrestuar pronarin e kompanisë së autobusëve “Pranvera” në Pejë, të kontraktuar nga po kjo lëvizje për transportin e qytetarëve në protestën e sotme.
“Rrjedhimisht, rreth 500 qytetarë të Pejës, tani janë nisur në këmbë për në Prishtinë”, njofton Lëvizja Vetëvendosje.
“Kjo është edhe një përpjekje e ulët e pushtetit për ta parandaluar protestën legjitime të qytetarëve. Mirëpo, nuk ka asgjë që mund ta ndalë shprehjen e vullnetit të popullit”, përfundon ky njoftim i VV-së.
Fotoja e bashkangjitur në artikull është shpërndarë në rrjetet sociale ku një aktivist i VV-së shkruan “pasi policia bllokoi autobusët, protestuesit nisen në këmbë nga Peja për në Prishtinë”.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn